Асноўнай прычынай адступлення з’яўляецца спакуса, якая прыводзіць у далейшым да грахоўнага заняпаду чалавека. Святы Ян так кажа пра спакусу: “Бо ўсё, што у свеце: пажаднасць плоці, пажаднасць вачэй і пыха жыццёвая не ад Айца, але ад свету. І свет змяняецца, і пажаднасць яго, а хто выконвае волю Божую, трывае давеку” (1 Ян 2, 16-17). Менавіта такому шырокаму погляду на жыццё вучыць нас вера. Жыццё – гэта не толькі момант радасці, які зараз перажываеш. Жыццё не бывае скончана смерцю, таму яго трэба пражыць як мага лепей. Часам перамога над спакусай патрабуе ад нас такіх вялікіх намаганняў і ахвяры, што нам здаецца, быццам мы губляем частку сябе. Але побач з Езусам мы ўбачым, што для нас карысна і што вядзе нас да шчасця.